text: Mor redder børnenes kaniner fra dødelig virus 
  04 november 2016 kl. 16.35
  Det var det hele værd, siger ejeren.
  Omkring 1500 kroner.
  Det var prisen, som Susanne Thorkildsen fra Vamdrup fredag betalte hos dyrlægen for at få vaccineret sine børns tre kaniner.
  - Det var et rimeligt dybt greb i lommen, men det hele værd, siger  Susanne Thorkildsen til TV SYD. 
  Hun vil ikke risikere at det går hendes børns kaniner, som det er gået de fleste af dem på Fanø og Endelave, nemlig, at de er udryddet af den dødelige virus, som har hærget bestanden der.
  - Det er mig, der har anskaffet kaninerne, og de betyder rigtig meget for mine børn, siger Susanne Thorkildsen.
   Susanne Thorkildsen, mor, Vamdrup: "Det er mig, der har anskaffet kaninerne, og de betyder rigtig meget for mine børn"
  Så fredag blev børnenes tre kanininer, Buller, Basse og Bandit, vaccineret hos Dyrlægehuset i Kolding. Det er et af de steder i  Danmark, som har fået fingre i de få vaccineportioner, som nu kan gives mod den dødelige kaninvirus.
  
  